Къалэн нэхъыщхьэр Токио щагъэзащIэ
Токио щекIуэкIа Паралимп джэгухэр иухащ. Урысей Федерацэм икIахэм абы еплIанэ увыпIэр щиубдыдащ. Ди спортсменхэм япэ ищащ Китайр, Великобританиер, США-р.
Токио щызэхэта джэгухэм «Дыдейхэр» зыфIаща урысей командэм къыщихьащ дыщэ медалу 36-рэ, дыжьыну 33-рэ, домбеякъыу 49 - псори зэхэту медали II8-рэ. Ещанэ увыпIэм щхьэкIэ ди спортсменхэм американхэм бэнэныгъэ гуащIэ драгъэкIуэкIащ зэхьэзэхуэхэм и иужьрей махуэр къэсыху, арщхьэкIэ икIэм-икIэжым Штат Зэгуэтхэм я спортсменхэм я кIэн къикIащ. Псом я щхьэр - Паралимпиадэ-2020-р зэрекIуэкIарщ икIи Урысей Федерацэм и спортсменхэр абы хэтыну Iэмал зэрагъуэтарщ.
- Ди командэм зэхищIащ дэIэпыкъуныгъэрэ гулъытышхуэрэ къызэрыхуащIыр икIи зэфIэкI лъагэхэр къагъэлъэгъуэфащ. Дунейпсо утыкум увыпIэ нэхъыщхьэхэр щихъумащ, медаль зэхьэзэхуэми еплIанэ увыпIэр щызыIэригъэхьащ, - жиIащ Урысейм и Паралимп комитетым и президентым и къалэнхэр зыгъэзащIэ Рожков Павел. - ДригуфIащ медаль бжыгъэхэмкIэ 2012 гъэм Лондон щекIуэкIахэм дызэрефIэкIар. Медали 118-м ящыщу 36-рэ дыщэщ. Псори зэгъусэу къапщтэмэ, къыхэгъэщыпхъэщ зэхьэзэхуэм къриубыдэу ди спортсменхэм я ехъулIэныгъэхэмкIэ дызэрагъэгуфIар, уеблэмэ дызыщымыгугъа медалхэри къытхуахьу. ШыщхьэуIум и 24-м щIэзыдза Паралимпиадэр екIуэкIыху ди зы спортсмен коронавирус узыфэр къеуэлIакъым. Ар ехъулIэныгъэшхуэщ, текIуэныгъэ инуи къызолъытэ.
Китайм и паралимп командэр етхуанэу зэкIэлъхьэужьу гъэмахуэ джэгухэм щытокIуэ. Шэч хэмылъу ахэращ паралимп зэщIэхъееныгъэм и пашэхэр. Къыхэгъэщыпхъэщи, ахэр щытекIуэр хабзэ зэрыхъуауэ, лъабжьэфI щаIэ спорт лIэужьыгъуэхэм я закъуэкъым - фоч гъэуэным, стIолыщхьэ теннисым, бадминтоным, атIэ зэпэщIэтыныгъэшхуэ щекIуэкI утыкухэми къыщыхожаныкI. Токио щекIуэкIа Паралимпаидэм и япэ махуэм щегъэжьауэ иухыхукIэ Китайм пашэныгъэр зыIэщIигъэкIакъым. Абы кърикIуащ етIуанэ увыпIэр къэзыхьа Великобританием медаль 83-кIэ зэрыщхьэщыкIар. Джэгухэм къриубыдэу урысейхэр етIуанэ увыпIэм къыщыдэкIуеяи къэхъуащ, арщхьэкIэ зэхьэзэхуэм и кIэухыр хьэрхуэрэгъухэм нэхъыфIу ирагъэкIуэкIащ.
2012 гъэ лъандэрэ ди командэр япэу Паралимпиадэм хэтауэ арат - Рио-де-Жанейрэ щекIуэкIам урысей паралимпхэр допинг щхьэусыгъуэхэмкIэ хагъэхьатэкъыми. Спортсмен 241-рэ хъу гупышхуэ Токио ягъэкIуащ. Ахэр хэтащ спорт лIэужьыгъуэ 22-м ящыщу 19-м. Урысейм и гупыр нэхъ ин дыдэхэм ящыщащ, нэхъыбэ хъур Япониер, Китайр, Бразилиерт. Апхуэдэу щыт пэтми ди командэм медаль къалэн хэхахэр хуагъэуватэкъым. «Нэхъыщхьэр ди спортсменхэр узыншэнырщ, COVID-19-м ехьэлIа щытыкIэ гугъухэм емылъытауэ зэхьэзэхуэ пэж, псэемыблэж къагъэлъэгъуэнырщ», - къыхигъэщауэ щытащ Паралимп джэгухэм ипэ къихуэу Урысейм спортымкIэ и министр Матыцин Олег.
Лондон 2012 гъэм щыIам урысей паралимпхэр медаль бжыгъэкIэ ефIэкIащ, дыщэ медалхэр зэхуэдизщ. Ауэ ди хьэрхуэрэгъухэм фIыуэ хагъэхъуащ. Къапщтэмэ, 2012 гъэм - еханэу, 2016-м - еплIанэу щыта США-р иджы нэхъыфIищым ящыщщ.
Спорт лIэужьыгъуэ щхьэхуэхэм я гугъу пщIымэ, къыхэгъэщыпхъэщ, 2012 гъэм атлетикэ псынщIэмкIэ ди спортсменхэр нэхъ кIащхъэ зэрыхъуар, ауэ псы есыным зэрефIэкIуар. Ди тхыдэм зэи къыщымыхъуауэ велоспортымрэ фехтованиемрэ дыщэ медалхэр къыщытхьащ. Джэгухэм я япэ дамыгъэхэр дыщиIэщ боччэмрэ каноэмкIэ псы есынмрэ. 2012 гъэм Лондон дыщэ медаль къызэрыщытхьауэ щыта футболыр паралимп программэм хагъэкIыжащ. Япэу джэгухэм хагъэхьа паратхэквондомкIэ урысейхэм домбеякъ медалищ къахьащ. Токио щэнейрэ паралимп чемпион щыхъуащ псын есынымкIэ спортсменхэу Жданов Роман, Калинэ Андрей, Шабалинэ Ларисэ. Велогонщик Асташов Михаил, фехтовальщик Кузюков Александр, псы есынымкIэ Николаев Андрей, атлетикэ псынщIэмкIэ Сафронов Дмитрий сымэ тIэунейрэ чемпионщ.
 - Спортсменхэр псори лIыхъужьщ, хэбдзын яхэмыту. Лэжьыгъэшхуэ къызэранэкIащ Токио кIуэн папщIэ, - жиIащ Рожков Павел. - Коронавирус узыфэ къекIуэкIым и зэранкIэ къыщыхах зэхьэзэхуэхэр гъэмэщIа хъуауэ щытащ. А псоми емылъытауэ ди спортсменхэм зэхьэзэхуэ пэж къагъэлъэгъуащ икIи ехъулIэныгъэшхуэхэр кърикIуащ. Къалэн нэхъыщхьэр - къэралым хуэфэщэн, абы и щIыхьыр хъумэн - ягъэзэщIащ.
Жыласэ Замир.
